Harry Potter og ildbegeret (film)

Harry Potter og ildbegeret er filmatiseringen av boken med samme navn, er regissert av Mike Newell, og kom i 2005. Den er den fjerde filmen om Harry Potter. Som i de foregående filmene spilles de ledende rollene av Daniel Radcliffe, Emma Watson og Rupert Grint.

Historien 

Historien i filmen handler om «Harry Potter» som blir plukket ut til å delta i Tretrollmannsturneringen, selv om han er for ung, og hvordan han takler oppgavene i turneringen. Oppgavene omfatter en duell med en drage, en kamp med undervannsvesener for å redde «hva han vil savne mest» og til slutt en gigantisk labyrint. Idet «Harry» når labyrintens senter og alle farene forbundet med turneringen burde vært over, dras han bort fra den sikkerheten og står et øyeblikk senere overfor sin største fiende, «Voldemort».

VM i rumpeldunk 
Filmen starter med at «Harry» drømmer om Voldemort. Han blir vekket av venninnen «Hermine Grang» og arret hans verker. Sammen med familien «Wiltersen» og «Hermine» reiser de for å se finalen i verdensmesterskapet i rumpeldunk. Barna reiser med flyttnøkkel for første gang, og «Harry» får oppleve et magitelt for første gang. Teltet, som utenpå kun er ca. 1,5 x 2,5 meter, rommer et helt hus innvendig.

Av finalen får vi i filmen kun se åpningsseremonien, og «Harry» får oppleve «Viktor Krumm» for første gang, og sett hvilken stor stjerne han er.

Skolestart 
Tilbake på «Galtvort» etter ferien, blir elevene introdusert for den kommende Tretrollmannsturneringen under velkomstseremonien. Store reaksjoner kommer fra elevene når de får vite at aldersgrensen er satt til 17 år. Tvillingene «Wiltersen» forsøker seg med aldringseliksir, men mislykkes totalt i sitt forsøk på å legge navnene sine i ildbegeret. Dette må alle de som ønsker å delta i trekningen gjøre.

Ildbegeret 
I rekkefølge blir «Fleur DeLacour», «Viktor Krumm» og «Fredrik Djervell» plukket ut til å delta, før ildbegeret også velger ut «Harry Potter». Påmeldingen er bindende og «Harry» er tvunget til å delta.

Rita Slita 
Første gangen «Rita Slita» dukker opp, er da det tas bilde av deltakerne i turneringen til hennes artikkel i «Aftenprofeten». Hun intervjuer «Harry» i et bøttekott, og han kommenterer der de helt feilaktige notatene hun gjør med en «intervjups». Resultatet av hennes journalistikk ser vi i en rekke artikler en utgave av «Aftenprofeten» som «Harry» finner i oppholdsrommet når han skal snakke med «Sirius Svaart» i peisen. En av disse artiklene har overskriften Me, Myself and I - Jeg, meg selv og meg.

Det neste overtrampet «Slita» gjør, er før starten på den første oppgaven i turneringen. Der kommer hun uinnbedt inn i deltakerteltet og fotografen rekker å ta bilde av at «Hermine» kaster seg bekymret rundt «Harry»s hals, hvorpå hun uttaler noe om ung kjærlighet. I sin artikkel i «Aftenprofeten» skriver hun også om en forsmådd «Krumm» i den sammenhengen.

Sammenlikninger med boken

Forandringer 
 Når «Harry» våkner opp fra marerittet sitt i begynnelsen av filmen, våkner han opp hos familien «Wiltersen», og ikke hos «Dumling»ene, som i boken. «Dumling»ene opptrer ikke i filmen i det hele tatt.
Vi får ikke se rumpeldunkkampen, bare spillerne.
 Etter rumpeldunkkampen, blir «Harry» slått ut istedenfor å følge med vennene til skolen
 «Bart Kroek jr.» opptrer i den første scenen i filmen hvor den gamle mannen drepes, for at ikke publikum skal få seg en for stor overraskelse på slutten av filmen når historien hans avsløres.
 «Humlesnurr» er sintere på «Harry» pga. hans deltakelse i turneringen enn i boken.
 I boken er «Parvati» og «Padma Patil», «Harry» og «Ronny»s følge til juleballet, henholdsvis i husene Griffing og Ravnklo. Dette til tross for at de er søstre. I filmen er de begge i Griffing.
 Den tredje oppgaven i turneringen finner ikke sted på rumpeldunkbanen. 
 «Harry» hjelpes av «Nilus Langballe» istedenfor «Noldus» i forbindelse med den andre oppgaven. 

 På juleballet har «Harry» på seg svart kappe, mens den i boken er grønn.
 «Harry» legger merke til at «Bart Kroek jr.» sender ut mørkets merke, mens i boken ser han ingen i det hele tatt, og hører bare en stemme.
 Både «Severus Slur» og «Stønne-Stina» nevner polyksir. I boken blir det ikke nevnt før «Bart Kroek jr.» blir avslørt.
 Kampen mot dragen under den første oppgaven foregår rundt hele slottet, mens i boken kommer ikke dragen seg engang løs fra kjedet den er bundet i.
 Det blir aldri nevnt i filmen at «Igor Karkaroff» flykter etter at han har fått vite om at «Voldemort» er tilbake, han bare er borte.
 I scenen der man blir tatt med til rettssaken i tanketanken avslører «Karkaroff» at «Bart Kroek jr.» var en dødseter. I boken ble han tatt til fange med «Bellatrix», «Rodolfus» og «Radamsus DeMons».
 Viktor Krum brukte Avada Kadavra-forbannelsen mot Fredrik Djervell, men Djervell unngår forbannelsen og bruker Exitarmus for å stoppe Krum. I boka bruker Krum Martyrius-forbannelsen mot Djervell, og deretter bruker Harry en lammeformel for å stoppe Krum. I boka står det også at Avada Kadavra-forbannelsen ikke kan stoppes.
 I boken finner Harry og Krum en gal Bart Kroek i utkanten av skogen (fortsatt i live). Han blir drept, transfigurert om til et bein, og deretter begravd etter at Harry går for å finne Humlesnurr. I filmen er det imidlertid Hermine, Ronny, Harry og Gygrid som finner Kroek, og han er allerede død og ligger midt inne i skogen.
 «Bister»s magiske kiste i boken har syv låser, og hver av dem åpner rom med forskjellig innhold. I filmen åpner «Slur» kisten med en trylleformel og avslører kun den fangede «Galøye Bister» inne i 7 kister oppå hverandre.
 Det blir aldri nevnt at Fleur er delvis lamia. Lamiaer nevnes ikke i filmen i det hele tatt.
 Kun fire personers gjenferd kommer ut av Voldemorts tryllestav i duellen på kirkegården, «Fredrik», «Frank», «Lilly» og «Jakob». «Berta Flurp» er ikke nevnt i filmen i det hele tatt.
 Havfruen i badet er beskrevet sovende i boken, mens i filmen er hun våken og leker med håret sitt.
 «Ludo Humbag» som er en viktig person i boka, er ikke engang nevnt i filmen.
 «Noldus» og de andre husnissene er ikke med i filmen. Scenen på kjøkkene er heller ikke der.
 «Blunka» blir sett på som en av de viktigste i boka, men i filmen er hun heller ikke nevnt.
 «Harry» og «Viktor Krumm» har ingen større samtaler i filmen.
 Hermines støtte til husnissene og klubben "HIKK" er utelatt

Utelatelser 
 At «Rita Slita» er animagus, er ikke med i filmen.
 «Rita Slita»s lange føljetong av «Harry»-artikler, og «Hermine»s irritasjon over disse.
 Det blir ikke avslørt at «Madame Maxime» er en jøtul.

Rolleliste

Aldersgrense 
Filmen fikk 12 års aldersgrense i England, på grunn av sterke scener (barn under 12 år må være i følge med voksen). Dette er den første Harry Potter-filmen som får så høy aldersgrense der. Dette kunne medført at den i Norge fikk 15 års aldersgrense. Medietilsynet vedtok at den får 11 års aldersgrense, men skrev også i vedtaket at de fraråder alle under 11 år å se filmen, hvor vanligvis de inntil tre år yngre kan se filmen i følge med en voksen.

Bakgrunnsinformasjon 
 Det gikk rykter om at filmen skulle deles i to separate filmer, men regissøren bestemte seg til slutt for kun å lage én film. Dette krevde store kutt fra den originale historien.
 Filmens estimerte budsjett var 780 millioner kroner.
 På audition til rollen som «Cho Chang» i London 7. februar 2004, stilte det opp over 3 000 jenter. Jenta som fikk rollen, Katie Leung, hadde ikke engang tenkt til å gå på audition. Faren hennes fortalte om den, og hun bare tok en svipptur innom på vei til butikken.
 Ved filming av ungdommene under vann, hadde disse kun lov til å være 15 sekunder under vann om gangen. Dette pga. meget strenge sikkerhetsregler. Disse scenene er hovedsakelig filmet i en liten vanntank i studio med blue-screen-bakgrunn.
 Rowan Atkinson og John Malkovich var blant skuespillerne som ble vurdert for rollen som Voldemort. Ralph Fiennes ble valgt, noe som ga rollen en langt mer dramatisk tyngde enn den ville fått om de mer komiker-aktige Atkinson eller Malkovich hadde spilt den.
 Ray Winstone og Billy Connolly ble vurdert for rollen som Galøye Bister. Brendan Gleeson ble valgt.
 Rosamund Pike ble tilbudt rollen som Rita Slita, men hun avslo. Miranda Richardson ble valgt.
 Carol Bouquet, Catherine Deneuve, Audrey Tautou og Emmanuelle Seigner ble vurdert for rollen som Madame Maxime. Frances de la Tour ble valgt.
 Viktor Krumm (Stanislav Janevski) har kun to replikker i hele filmen.

Filmen i Norge 
Ikke bare i mange andre land, men også i Norge satte filmen besøksrekord i premierehelgen. 200 235 besøkende så filmen i løpet av tre dager premierehelgen 18.-20. november 2005. Filmen var første filmen i serien som ikke ble dubbet til norsk.

Eksterne lenker 
 
 

Harry Potter-filmer
Filmer fra 2005
Filmer basert på bøker
Britiske fantasyfilmer
Britiske eventyrfilmer
Engelskspråklige filmer
Oppfølgerfilmer